Urganchda o‘tkazilgan matematika bo‘yicha xalqaro olimpiadada Pekin universiteti talabasi birinchilikni egalladi

29—30-oktabr kunlari Urganch shahrida universitetlar talabalari o‘rtasida matematika bo‘yicha Muhammad Al-Xorazmiy nomidagi xalqaro olimpiada o‘tkazildi. Bu haqda Bosh vazir o‘rinbosari Aziz Abduhakimov Facebook sahifasida xabar berdi.

Olimpiadada dunyoning 20 mamlakati (BAA, Eron, Malayziya, Rossiya, Bolgariya, Estoniya, Sloveniya, Ukraina, Belarus, qator Osiyo va Markaziy Osiyo mamlakatlari) 58 universitidan 334 nafar kishi ishtirok etdi. O‘zbekiston sharafini mamlakatning 33 oliy ta’lim muassasasi talabalari himoya qildi.
Olimpiada ishtirokchilari bilimlari 20 kishidan iborat hay’at tomonidan baholandi, ularning 18 nafari xorijiy mutaxassislardan iborat bo‘ldi.
Olimpiada natijalariga ko‘ra, 66 ishtirokchi turli medallar bilan taqdirlandi – 14 oltin, 23 kumush va 29 bronza. Birinchi o‘rin Pekin universiteti (Xitoy) talabasi Xao Ran Vangga nasib etdi. Ikkinchi o‘rinni esa Sharif universiteti (Eron) talabasi Ali Daei Nabi egalladi. Uchinchi o‘rin Pekin universiteti talabasi Ming Xuiou Yang tomonidan band qilindi. O‘zbekiston Milliy universiteti talabasi Tolibjon Ismoilov to‘rtinchi o‘ringa munosib ko‘rildi.
Qo‘lga kiritilgan medallar bo‘yicha umumjamoa hisobida birinchi o‘rinni — Xitoyning Pekin universiteti, ikkinchi o‘rinni – O‘zbekiston Milliy universiteti va uchinchi o‘rinni Estoniyaning Tartu universiteti egalladi. 30 universitet vakillari turli darajadagi medallar bilan taqdirlandi.
Olimpiada nizomiga muvofiq, bellashuv g‘oliblari oliy ta’lim muassasalari magistraturasiga matematika, fizika, axborot texnologiyalari hamda muhandislik-texnik yo‘nalishdagi ta’lim ixtisosligi bo‘yicha qabul kvotasidan tashqari, davlat granti asosida o‘qishga qabul qilinadi. Ushbu huquq Olimpiada g‘olibligini qo‘lga kiritgan talaba tomonidan OTM bakalavriatini tugallagan vaqtdan boshlab uch yil davomida saqlanib qoladi.
Muhammad Al-Xorazmiy nomidagi Ikkinchi xalqaro olimpiada 2020-yilning oktabr oyi uchinchi dekadasida Urganch shahrida o‘tkazilishi rejalashtirilmoqda.